CELEX: 62018TN0031
Language: el
Date: 2018-01-20 00:00:00
Title: Υπόθεση T-31/18: Προσφυγή της 20ής Ιανουαρίου 2018 — Izuzquiza και Semsrott κατά Frontex

26.3.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 112/36
            
         Προσφυγή της 20ής Ιανουαρίου 2018 — Izuzquiza και Semsrott κατά Frontex
   (Υπόθεση T-31/18)
   (2018/C 112/47)
   Γλώσσα διαδικασίας: η αγγλική
   
      Διάδικοι
   
   
      Προσφεύγοντες: Luisa Izuzquiza (Μαδρίτη, Ισπανία) και Arne Semsrott (Βερολίνο, Γερμανία) (εκπρόσωποι: S. Hilbrans και R. Callsen, δικηγόροι)
   
      Καθού: Ευρωπαϊκός Οργανισμός Συνοριοφυλακής και Ακτοφυλακής
   
      Αιτήματα
   
   Οι προσφεύγοντες ζητούν από το Γενικό Δικαστήριο:
   
               —
            
            
               να ακυρώσει την απόφαση του Frontex της 10ης Νοεμβρίου 2017 (CGO/LAU/18911 c/2017), περί μη παροχής στους προσφεύγοντες προσβάσεως στο όνομα, τη σημαία και τον τύπο κάθε σκάφους που χρησιμοποιήθηκε από τον Frontex στην περιοχή της κεντρικής Μεσογείου στο πλαίσιο της κοινής επιχειρήσεως Τρίτων κατά την περίοδο μεταξύ 1ης Ιουνίου 2017 (συμπεριλαμβανομένης) και 30ής Αυγούστου 2017 (συμπεριλαμβανομένης)·
            
         
               —
            
            
               να καταδικάσει τον καθού στα δικαστικά έξοδα στα οποία υποβλήθηκαν οι προσφεύγοντες, συμπεριλαμβανομένων και των εξόδων τυχόν παρεμβαίνοντος, ακόμη και αν η προσφυγή απορριφθεί.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής τους, οι προσφεύγοντες προβάλλουν έξι λόγους ακυρώσεως.
   
               1.
            
            
               Με τον πρώτο λόγο ακυρώσεως προβάλλεται ότι ο Frontex, παραλείποντας να προβεί σε εξατομικευμένη εξέταση κάθε ζητούμενου εγγράφου προκειμένου να εκτιμήσει αν η προβαλλόμενη εξαίρεση είναι εφαρμοστέα, παρέβη τον κανονισμό (ΕΚ) 1049/2001 (1).
            
         
               2.
            
            
               Με τον δεύτερο λόγο ακυρώσεως προβάλλεται ότι ο Frontex παρέβη την πρώτη περίπτωση του άρθρου 4, παράγραφος 1, στοιχείο α', του εν λόγω κανονισμού, η οποία αφορά τη δημόσια ασφάλεια, διότι οι λόγοι που προβλήθηκαν προς αιτιολόγηση της εφαρμογής της εξαιρέσεως είναι σε σημαντικό βαθμό αβάσιμοι: η παρακολούθηση των σκαφών που χρησιμοποιούνται στην επιχείρηση δεν είναι δυνατή με προσβάσιμα για το κοινό μέσα.
            
         
               3.
            
            
               Με τον τρίτο λόγο ακυρώσεως προβάλλεται ότι ο Frontex παρέβη την πρώτη περίπτωση του άρθρου 4, παράγραφος 1, στοιχείο α', του κανονισμού, η οποία αφορά την δημόσια ασφάλεια, διότι οι λόγοι που προβλήθηκαν προς αιτιολόγηση της εφαρμογής της εξαιρέσεως δεν λαμβάνουν υπόψη το γεγονός ότι οι προσφεύγοντες ζήτησαν πληροφορίες μόνο για σκάφη που χρησιμοποιήθηκαν στο παρελθόν.
            
         
               4.
            
            
               Με τον τέταρτο λόγο ακυρώσεως προβάλλεται ότι ο Frontex παρέβη την πρώτη περίπτωση του άρθρου 4, παράγραφος 1, στοιχείο α', του κανονισμού, η οποία αφορά την δημόσια ασφάλεια, διότι ο καθού δεν έλαβε υπόψη — και δεν απάντησε σε αυτό το προβληθέν από τους προσφεύγοντες επιχείρημα — ότι μέρος των ζητουμένων πληροφοριών είχε ήδη δημοσιευθεί στο Twitter για ορισμένα από τα σκάφη που χρησιμοποιήθηκαν στο πλαίσιο της κοινής επιχειρήσεως Τρίτων το 2017 και παρόμοιες πληροφορίες για σκάφη που χρησιμοποιήθηκαν στο πλαίσιο της κοινής επιχειρήσεως το 2016 είχαν ήδη δημοσιευθεί.
            
         
               5.
            
            
               Με τον πέμπτο λόγο ακυρώσεως προβάλλεται ότι ο Frontex παρέβη το άρθρο 4, παράγραφος 6, του κανονισμού, επειδή ακόμη και αν ήθελε υποτεθεί ότι ο — στην πραγματικότητα ανύπαρκτος — κίνδυνος παρακάμψεως της επιτηρήσεως των συνόρων από εγκληματικά δίκτυα ήταν πραγματικός, ο κίνδυνος αυτός θα μπορούσε ενδεχομένως να δικαιολογήσει άρνηση παροχής πληροφοριών μόνον ως προς το όνομα των χρησιμοποιουμένων σκαφών, αλλά όχι ως προς τον τύπο και τη σημαία τους.
            
         
               6.
            
            
               Με τον έκτο λόγο ακυρώσεως προβάλλεται ότι ο Frontex, παραλείποντας να εξετάσει το ενδεχόμενο παροχής μερικής προσβάσεως στις ζητούμενες πληροφορίες, παρόλο που είχαν ήδη δημοσιευθεί οι πληροφορίες για ορισμένα από τα σκάφη, παρέβη το άρθρο 4, παράγραφος 6, του κανονισμού.
            
         
      (1)  Κανονισμός (ΕΚ) 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ 2001, L 145, σ. 43).